Ɔmampɛ honhom ne ɔpɛ a Bolingo wɔ sɛ wɔbɛboa ama Ghana atu mpɔn wɔ yɛn amammerɛ mu nti, wɔnam akwannuasa so reyɛ deɛ wɔbɛtumi biara sɛ wɔbɛma wiase nyinaa ahunu sɛdeɛ yɛn amammerɛ yɛ fɛ.
Yei nti, Bolingo asɔ ahwɛgorɔ bi a Ɔman Sinihwɛbea ne adwumakuo bi a wɔfrɛ wɔn ‘EA books’ rebɛyi no nnansa yi ara no asene.
Edin a ɛda ahwɛgorɔ yi so ne ‘Deɛ Maame Nnim.’ Ne twerɛfoɔ ne ne daanodini ne Awuraa Evelyn Nana Ama Asare. Wɔbɛyi no Ahinime 26, 2022 wɔ Ɔman Sinihwɛbea a ɛwɔ Nkran no mu.
Tɔfabɔ mu no, ahwɛgorɔ yi fa aberanteɛ bi a wɔfrɛ no Isaac ho. Ɔyɛ ɔbarima bi a n’afipamfoɔ nyinaa pɛ n’asɛm pa ara. Asabea ne Kwame nso yɛ nnipa a wɔdi ahwɛgorɔ yi mu akotene. Ahwɛgorɔ no mu no, ɛsɛ sɛ Asabea hunu asumasɛm bi. N’abooboodie nyinaa ne sɛ, Kwame kɔhyia Isaac na ɔwu mpofirem a ɛdeɛn na ɛbɛsi na ɔbɛka n’asɛm sɛn? Ɛyɛ ahintasɛm bi a ɛsɛ sɛ Asabea tumi hunu mu ntɛm!
Ahwɛgorɔ yi atirimpɔ titire pa ara ne sɛ ɛbɛbue w’ani wɔ ɔkwan bi so a ɛbɛboa wo ama woahunu wo ho yie, na woasane ahunu biribiara a ahinta wɔ wo mu.
Sɛ saa deɛ a, woyɛ ɔwofoɔ anaa abɔfra?
Nneɛ, wo nti na wɔayɛ ahwɛgorɔ ‘Deɛ Maame Nnim’ yi!
Ɛyɛ ahwɛgorɔ bi a ɛsɛ sɛ mmabunu a wɔasisi soɔ no nyinaa hwɛ bi. Ɛkyerɛkyerɛ nsɛm binom te sɛ sɛdeɛ wobɛyɛ ɔwofoɔ, sɛdeɛ wobɛfa nnamfoɔ ne atipɛnfoɔ nhyɛsoɔ mu. Ahwɛgorɔ no ka ɔbarima ne ɔbaa bi ho asɛm. Ɛkyerɛ sɛdeɛ gyinaeɛ a saa nnipa mmeinu yi siiɛ no kaa wɔn asetena pa ara na ɛde wɔn kɔɔ tebea bebree mu.
Ɛsane nso kyerɛkyerɛ ɔhaw ahodoɔ a awofoɔ fa mu. Yei nti, n’ahyɛaseɛ kɔsi n’awieeɛ nyinaa ka sɛdeɛ gyinaeɛ a awofoɔ ne mmɔfra nyinaa sisi no bɛtumi aka wɔn asetena.
Yɛgye di pa ara sɛ, sɛ woyɛ ɔwofoɔ anaa ɔkyerɛkyerɛni na wogye berɛ bɛhwɛ ahwɛgorɔ yi bi a, ɛbɛboa wo ama woahunu abateteɛ yie. Ɛbɛboa mmɔfra nso ama wɔasua suban pa na wɔasisi gyinaeɛ pa ama wɔn asetena atu mpɔn.
Nhyehyɛeɛ sononko a ɛtaa ahwɛgorɔ yi akyi ma asuafoɔ a wɔwɔ mfitiaseɛ sukuu mu, JHS ne SHS mu ne sɛ, anɔpa no, wɔbɛhyɛda ayi ahwɛgorɔ no akyerɛ asukuufoɔ no nko ara. Wɔbɛsane ama wɔn kwan ama wɔabisabisa nsɛm a ɛkyere wɔn adwene biara. Afei, wɔbɛkyerɛkyerɛ wɔn nwomatwerɛ ne sinitwa ho nsɛm pii na wɔsane ahyɛ wɔn nkuran wɔ wɔn nwomasua mu.
Kae sɛ, wɔbɛyi no Ahinime 26, 2022 wɔ Ɔman Sinihwɛbea a ɛwɔ Nkran no mu. Ɛberɛ a wɔbɛyi no yɛ anwummerɛ nnɔnson. Sika a wɔbɛgye obiara a ɔbɛba abɛhwɛ ahwɛgorɔ yi bi yɛ GHS 20.00
Ɔdɔ a yɛwɔ ma mmɔfra na yɛsane dwene wɔn daakye ho nti na ne boɔ da fam saa no sɛdeɛ obiara bɛtumi abɛhwɛ bi. Yei nti, mma no mpa wo tiri so koraa!
Sɛ worepɛ ahwɛgorɔ yi ho nsɛm foforɔ binom atie a, wobɛtumi aka ho asɛm akyerɛ Bolingo Akan Kaseɛbɔ na yɛbɛboa wo.
